酬葉道卿學士見寄
作者：范仲淹
朝代：宋

paragraphs: 世傳學中祿，小子迺逢辰。
一入諫諍司，鴻毛忽其身。
可負萬乘主，甘爲三黜人。
豈量堯舜心，如日照孤臣。
薄責落善地，雅尚過朝倫。
僅同龜在泥，敢冀蠖求伸。
朱樓逼清江，下睨百丈鱗。
羡此南魚樂，不忍持鈎綸。
爲郡良優優，乏材止循循。
恬愉弗擾外，何以慰遠民。
拙可存吾樸，静可逸吾神。
漸得疏懶味，下車將四旬。
嘉興風雅來，觀對如天賓。
感兹韶夏音，佐我臺上春。